വിസ്ബിയുടെ ആദ്യകാല ചരിത്രം അജ്ഞാതമാണ്. എങ്കിലും എഡി 900 ൽ ഇതൊരു പ്രമുഖ വ്യാപാരകേന്ദ്രമായിരുന്നെന്ന് കരുതപ്പെടുന്നു. ശിലായുഗത്തിൻറെ ആരംഭത്തിൽത്തന്നെ ഇവിടെ ജനവാസം ആരംഭിച്ചിരുന്നുവെന്നുവേണം കരുതുവാൻ. ശുദ്ധജലത്തിൻറെ സുലഭമായ ലഭ്യതയും ഒരു പ്രകൃതിദത്ത തുറമുഖവും ഉണ്ടായിരുതാണ് ഇതിനു പ്രധാന കാരണം. പന്ത്രണ്ടാം നൂറ്റാണ്ടിൽ വിശുദ്ധ മേരിക്ക് സമർപ്പിക്കപ്പെട്ട വിസ്ബി കത്തീഡ്രൽ ഇവിടെ പണികഴിപ്പിക്കപ്പെട്ടു. പതിമൂന്നാം നൂറ്റാണ്ടിൽ ഇതു പുതുക്കിപ്പണിയുകയും ഇന്നു കാണപ്പെടുന്ന നിലയിലായിത്തീരുകയും ചെയ്തു. 1225-ൽ സ്വീഡിഷ് നഗരമായ ലിങ്കോപ്പിങ്ങിലെ ബിഷപ്പാണ് അക്കാലത്ത് ഇത് ഔദ്യോഗികമായി തുറന്നുകൊടുത്തത്.തുടർന്നുള്ള നൂറ്റാണ്ടുകളിൽ നിരവധി പള്ളികൾ നിർമ്മിക്കപ്പെട്ടിട്ടുണ്ട്. നഗരം അഭിവൃദ്ധിപ്രാപിച്ചതിന് കാരണം ജർമ്മൻ ഹാൻസീറ്റിക് ലീഗിൻറെ പ്രവർത്തനങ്ങളാലായിരുന്നു. നഗരകേന്ദ്രത്തെ വലയം ചെയ്യുന്ന മതിലിൻറെ പണികൾ 12-ാം നൂററാണ്ടിൽ ആരംഭിച്ചിരുന്നു. മതിലിൻറെ സവിശേഷമായ ഗോപുരങ്ങൾ ഉൾപ്പെടെ ഇന്നത്തെ ഉയരത്തിലെത്തുന്ന പുനർനിർമ്മാണജോലികൾ 1300 കളിൽ നിർവ്വഹിക്കപ്പട്ടിരുന്നുവെങ്കിലും ചില ഗോപുരങ്ങൾ പതിനഞ്ചാംനൂറ്റാണ്ടുവരെ പണിതിട്ടില്ലായിരുന്നു. ഇന്നും വലിയ മാറ്റമൊന്നുകൂടാതെ ചുറ്റുമതിൽ നിലനിൽക്കുന്നുണ്ട്. പതിനാലാം നൂറ്റാണ്ടിന്റെ ആദ്യപകുതിയിൽ (1300-1350) വിസ്ബി നഗരം അതിന്റെ സമ്പത്തിന്റെയും സ്വാധീനത്തിന്റെയും അത്യുന്നതിയിലായിരുന്നു. ഈ കാലഘട്ടത്തിലായിരിക്കണം ബാൾട്ടിക്കിലും അതിനപ്പുറവും വ്യാപകമായ സ്വാധീനം ചെലുത്തിയ കടൽനിയമവ്യവസ്ഥയായ വിസ്ബൂയി നിയമങ്ങൾ () പ്രഖ്യാപനം ചെയ്യപ്പെട്ടത്.

1361-ൽ ഡെന്മാർക്കിലെ വാൽഡേമർ നാലാമൻ ഗോട്ട്ലാൻഡ് കീഴടക്കി. നഗരത്തിനു മുമ്പിൽ വച്ചു നടന്ന യുദ്ധത്തിൽ 1,800 ഗോട്ട്ലാൻറ് നിവാസികൾ കൊല്ലപ്പെട്ടിരുന്നു

വാൽഡേമർ നാലാമൻ ചുറ്റു മതിലിൻറെ ഒരു ഭാഗം തകർക്കുകയും മൂന്നു വലിയ ബിയർ ബാരലുകൾ സ്ഥാപിച്ചതിനുശേഷം അതിൽ സ്വർണ്ണവും വെള്ളിയും നിറയ്ക്കുവാൻ ആവശ്യപ്പെടുകയും അല്ലാത്തപക്ഷം, പട്ടണം കൊള്ളയും കൊള്ളിവയ്പ്പും നടത്തി പിടിച്ചടക്കുമെന്നു ഭീഷണിപ്പെടുത്തുകയും ചെയ്തു. വിസ്ബി നഗര പിതാക്കന്മാർ ഈ ആവശ്യം അംഗീകരിക്കുകയും ഇതു പൂർത്തീകരിക്കുന്നതിനായി പള്ളികലും സഭകളും അവരുടെ വിലപിടിപ്പുള്ള വസ്തുക്കളെയെല്ലാം നഷ്ടപ്പെടുത്തുകയും ചെയ്തു. വാൽഡേമർ തൻറെ സ്ഥാനപ്പേരുകളുടെ കൂടേ "കിംഗ് ഓഫ് ഗോട്ട്ലാൻറ്" എന്നുകൂടി എഴിതിച്ചേർത്തു. ഹാൻസീറ്റിക് ലീഗിലെ (വ്യാപാര കൌൺസിലുകളുടെയും വിപണന നഗരങ്ങളുടെയും വാണിജ്യപരവും പ്രതിരോധപരവുമായ കാര്യങ്ങൾ നിർവ്വഹിക്കുന്ന ഒരു കോൺഫെഡറേഷൻ) ഒരു അംഗമായ വിസ്ബിയോടുള്ള വാൽഡേമർ നാലാമൻറെ ഇത്തരം ഇടപെടൽ ലീഗും ഡെൻമാർക്കും തമ്മിൽ ഒരു യുദ്ധത്തിൻറെ അന്തരീക്ഷത്തിലെത്തിച്ചു. വാൽഡേമർ, വിസ്ബി നഗരത്തിൽ വിവിധഇളവുകൾ കൊടുക്കുന്നതിനു നിർബന്ധിതനായിത്തീരുകയും വിസ്ബി ഒരു ഡാനിഷ് നഗരമെന്ന നില തുടരുകയും ചെയ്തു.

1391, 1394, 1398 കാലഘട്ടങ്ങളിൽ വിസ്ബി, വിക്ട്വൽ ബ്രദേർസ് (Victual Brothers) എന്ന പേരിലറിയപ്പെട്ടിരുന്ന ബാൾട്ടിക് കടലിലെ കടൽക്കൊള്ളക്കാരുടെ നിയന്ത്രണത്തിലാകുകയും നഗരം അവർ കൊള്ളയടിക്കുകയും ചെയ്തു. 1398 ൽ ട്യൂട്ടോണിക് നൈറ്റ്സ് (Teutonic Knights) എന്നറിയപ്പെട്ടെ ആക്രമണകാരികളുടെ ഒരു സൈന്യം ഗോട്ട്ലാൻഡ് കീഴടക്കുകയും വിസ്ബി നഗരംനശിപ്പിക്കുകയും വിക്ട്വൽ ബ്രദേഴ്സിനെ നഗരത്തിൽനിന്നു പുറത്താക്കുകയും ചെയ്തു. 1409 ൽ, ട്യൂട്ടോണിക് നൈറ്റിലെ ഗ്രാൻഡ് മാസ്റ്റർ ഉൾറിച്ച് വോൺ ജുംഗിൻജൻ, ഗോട്ട്ലാൻറ് ദ്വീപിനെ ഡെൻമാർക്ക്, നോർവ്വേ, സ്വീഡൻ എന്നിവിടങ്ങളിലെ രാജ്ഞിയായിരുന്ന മാർഗ്ഗരറ്റിന് വിൽക്കുകയും  സ്കാൻഡിനേവിയയിലെ കൽമർ യൂണിയനുമായി സന്ധി ചെയ്ത് സമാധാനം ഉറപ്പുവരുത്തുകയും ചെയ്തു.

1411-ൽ നോർവീജിയൻ, ഡാനിഷ്, സ്വീഡിഷ് രാജാവായിരുന്ന എറിക്ക് ഓഫ് പോമറേനിയ,വിസ്ബോർഗ് കോട്ട നിർമ്മിക്കുകയും പന്ത്രണ്ട് വർഷം അവിടെ താമസിക്കുകയും ചെയ്തു. അക്കാലത്ത് നഗരം മിക്കവാറും കടൽക്കൊള്ളക്കാരുടെ ഒരു താവളമായി മാറിയിരുന്നു, വ്യവസായ വാണിജ്യങ്ങൾ നിർത്തിവയ്ക്കപ്പെടുകയും ചെയ്തിരുന്നു. 1470 ൽ ഹാൻസീറ്റിക് ലീഗ്, ഒരു ഹാൻസീറ്റിക് പട്ടണമെന്ന വിസ്ബിയുടെ പദവി റദ്ദുചെയ്തു.

1525-ൽ നഗരത്തിനുമേൽ അവസാനത്തെ ആഘാതം വന്നു. ഡാനിഷ് സിംഹാസനത്തിനുവേണ്ടിയുള്ള തർക്കത്തിൽ, ഹോളി റോമാ സാമ്രാജ്യത്തിന്റെ ഒരു സ്വതന്ത്ര നഗരം എന്നറിയപ്പെടുന്ന ലുബക്കും, ഹാൻസീറ്റിക് ലീഗിലെ ഒരു പ്രമുഖ അംഗവും ഫ്രെഡറിക് ഒന്നാമനെ പിന്തുണച്ചു. അതേസമയം ഗോട്ട്ലാൻറിലെ ഡാനിഷ് ഗവർണ്ണറായിരുന്ന സോറൻ നോർബി, 1523 ൽ ക്രിസ്റ്റ്യൻ രണ്ടാമൻ ഔദ്യോഗികമായി രാജി വച്ചുവെങ്കിലും അദ്ദേഹത്തിനുവേണ്ടി പോരാട്ടം നടത്തി.

സോറൻ നോർബി സ്വീഡനിൽ ഒരു സൈനിക നടപടിയ്ക്കക്കു മുതിരുകയും  അതേസമയം ല്യൂബെക്കുകാർ വിസ്ബിയെ വിജയകരമായി ആക്രമിക്കുകയും നഗരത്തെ നാല് വശങ്ങളിൽ നിന്ന് തീയിടുകയും ചെയ്തു. എന്നാൽ വ്യാപകമായി വിശ്വാസിച്ചതിൽ നിന്ന് വ്യത്യസ്തമായി,  നഗരത്തിലെ പല പള്ളികളും ദുരന്തത്തെ അതിജീവിച്ചിരുന്നു. സെന്റ് ജെയിംസ് പള്ളി ഇടവകകൾ (ഇതിനകം അടച്ചിരുന്നു), സെൻറ് നിക്കോളസ്, സെൻറ് ജെർട്രൂഡ് എന്നീ പള്ളികളി‍ൽ ലുബെക്ക് സൈന്യം വ്യാപകമായ കൊള്ളിവയ്പ്പുനടത്തിയിരുന്നു. ശേഷം നവീകരണത്തിന്റെ ഭാഗമായി, സെന്റ് ജോൺ ഒഴികെയുള്ള എല്ലാ പള്ളികളും അടച്ചുപൂട്ടുകയുണ്ടായി. 1528-ൽ, വിസ്ബി നഗരത്തിലെ പൗരന്മാർ, അവരുടെ നഗരത്തെ കൊള്ളയടിച്ചതിനുള്ള പ്രതികാരമെന്ന നിലയിൽണം ഭരണാധികാരിയുടെ പള്ളി (സ്വീഡിഷ്: ഡ്രോട്ടൻ) കൊള്ളയടിക്കുകയുണ്ടായി.1533-34 കാലഘട്ടത്തിൽ പുതിയ ഡാനിഷ് ഗവർണറായിരുന്ന ഹെൻറിക് നീൽസൺ റോസൻക്രാന്ത്സ്, തൻറെ കോട്ടയായ വിസ്‍ബോർഗ്സ് സ്ലോട്ടിൻറെ പ്രതിരോധം മെച്ചപ്പെടുത്തുന്നതിൻറെ ഭാഗമായി സെൻറ് ജോൺസ്, സെൻറ് പീറ്റേർസ് ദേവാലയങ്ങൾ എന്നിവ തകർത്തിരുന്നു. സെന്റ് മേരീസ് കത്തീഡ്രൽ പ്രവർത്തനമുള്ള അവസാനത്തെ ദേവാലയമായും പുതിയ നഗര ഇടവകയായും മാറി.  480 വർഷങ്ങൾക്കുമുൻപ് അനേകം വിസ്ബി ദേവാലയങ്ങളുടെ നാശം സംഭവിച്ചുവെങ്കിലും രണ്ടാം ലോകമഹായുദ്ധത്തിൻറെ അവസാനത്തിൽ പുനർനിർമ്മിച്ച പല പോളിഷ്, ജർമൻ ദേവാലയങ്ങളേക്കാളും മെച്ചപ്പെട്ട അവസ്ഥയിൽ വിസ്ബി നഗരത്തിലെ ദേവാലയങ്ങൾ ഇന്നും അവശേഷിക്കുന്നു.

300 വർഷത്തെ ഡെന്മാർക്ക് ഭരണത്തിനുശേഷം 1645 ൽ ഗോട്ട്ലാൻറ് വീണ്ടും ബ്രോംസെബ്രോ ഉടമ്പടി പ്രകാരം സ്വീഡൻറെ കൈവശമായി.  നഗരം പഴയപടി മെല്ലെ വികസിച്ചു കൊണ്ടിരിന്നു. I

പതിനെട്ടാം നൂറ്റാണ്ടിൻറെ മദ്ധ്യത്തിൽ ഒരു പ്ലേഗ് ബാധയാൽ വിസ്ബിയുടെ ജനസംഖ്യ കുറഞ്ഞശേഷം, സ്വീഡിഷ് സർക്കാർ ഈ നഗരത്തിലെ ജീവിതനിലവാരം മെച്ചപ്പെടുത്താനുള്ള ചില ശ്രമങ്ങൾ നടത്തുകയുണ്ടായി. എന്നാൽ ഇതു പൂർണ്ണമായി വിജയം വരിച്ചില്ല.  പത്തൊൻപതാം നൂറ്റാണ്ടിന്റെ ആരംഭത്തിൽ വിസ്ബി നഗരം ഒരിക്കൽക്കൂടി വാണിജ്യം തുറമുഖ വ്യവസായം എന്നിവയെ ആകർഷിച്ചു.

അതേ സമയം, 1808 ൽ ഗോട്ട്ലാന്റ് റഷ്യ കീഴടക്കി, എന്നാൽ ഏതാനും മാസങ്ങൾ കഴിഞ്ഞ് സമാധാനശ്രമത്തിലൂടെ സ്വീഡൻ ഗോട്ട്ലാൻറ് തിരികെ വാങ്ങുകയും ചെയ്തു.

ഭൂമിശാസ്ത്രം
സംസ്കാരവും കലകളും
ചരിത്രം
സ്ഥലനാമചരിത്രം